Tarybos Reglamentas (EEB) Nr. 1461/93
1993 m. birželio 8 d.
dėl paraiškų konkurso dalyvių iš Jungtinių Amerikos Valstijų galimybės laimėti viešąsias sutartis
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 113 straipsnį,
atsižvelgdama į Komisijos pasiūlymą,
kadangi Europos ekonominė bendrija ir Jungtinės Amerikos Valstijos 1993 m. gegužės 25 d. pasirašė Sutartį, įformintą kaip susitarimo memorandumą dėl viešųjų pirkimų, toliau -"Sutartis", kurios tikslas -sukurti suderintų teisių ir įsipareigojimų, atveriančių savo viešųjų pirkimų rinkų dalis siekiant liberalizuoti ir plėsti prekybą, sistemą;
kadangi Bendrija ir Jungtinės Valstijos taip pat susitarė tęsti derybas, kad būtų pasiektas suderintas ir išsamus susitarimas dėl viešųjų pirkimų plačiai apimant centrinės ir vietinės valdžios bei kitus valdžios subjektus ir atskiras susitarimas dėl viešųjų pirkimų telekomunikacijų srityje;
kadangi, nepaisant svarbių laimėjimų liberalizuojant viešuosius pirkimus, remdamosi 1988 m. Prekybos įstatymo VII antraštine dalimi, Jungtinės Valstijos nustatė poveikio priemones, neleidžiančias Bendrijos paraiškų konkurso dalyviams varžytis dėl tų Jungtinių Valstijų federalinių pirkimų sutarčių, kurioms netaikoma Sutartis; kadangi, Bendrijos manymu, tokios poveikio priemonės yra nesąžiningos ir nepagrįstos;
kadangi dėl šios priežasties Bendrijai būtina imtis atitinkamų priemonių, panašiai apribojančių Jungtinių Valstijų paraiškų konkurso dalyvių galimybę varžytis dėl tam tikrų sutarčių, kurias sudaro tam tikros valstybinės valdžios institucijos; kadangi tokios priemonės neturėtų pažeisti Bendrijos ir jos valstybių narių įsipareigojimų pagal Sutartį ir GATT Susitarimą dėl viešųjų pirkimų;
kadangi reikėtų priimti nuostatą dėl išimtinių atvejų, kai visuomenės interesų ir visuomenės saugumo sumetimais nederėtų taikyti priemonių, apribojančių Jungtinių Valstijų paraiškų konkurso dalyvių galimybę dalyvauti konkursuose Bendrijos viešųjų pirkimų sutartims laimėti,
PRIĖMĖ ŠĮ REGLAMENTĄ :
1 straipsnis
Nepažeisdamos Bendrijos ir jos valstybių narių įsipareigojimų trečiosioms šalims, I priede išvardytos valdžios institucijos atmeta tiekėjų, rangovų ir paslaugų teikėjų, įsisteigusių ir vykdančių veiklą Jungtinėse Valstijose, pateikiamas konkurso paraiškas dėl:
a) viešojo prekių pirkimo sutarčių sudarymo, kaip apibrėžta 1976 m. gruodžio 21 d. Tarybos direktyvoje 77/62/EEB, derinančioje viešojo prekių pirkimo sutarčių sudarymo tvarką [1], kurių apskaičiuota vertė be PVM yra mažesnė už ribą, taikomą GATT Susitarimui dėl viešųjų pirkimų, ir šiuo metu sudarančią 125576 ekiu;
b) viešojo paslaugų pirkimo sutarčių sudarymo, kaip tai apibrėžta 1992 m. birželio 18 d. Tarybos direktyvoje 92/50/EEB dėl viešojo paslaugų pirkimo sutarčių sudarymo tvarkos derinimo [2], kurių apskaičiuota vertė be PVM yra mažesnė negu 200000 ekiu, taip pat dėl visų II priede nurodytų paslaugų sutarčių;
c) viešojo darbų pirkimo sutarčių sudarymo, kaip apibrėžta 1971 m. liepos 26 d. Tarybos direktyvoje 71/305/EEB dėl viešojo darbų pirkimo sutarčių sudarymo tvarkos derinimo [3], kurių apskaičiuota vertė be PVM yra mažesnė negu 5000000 ekiu.
2 straipsnis
Vis dėlto valstybė narė gali leisti savo 1 straipsnyje minėtoms valdžios institucijoms priimti tokias konkurso paraiškas, jeigu ji kiekvienu konkrečiu atveju priima pagrįstą sprendimą, kad būtina priimti tokias konkurso paraiškas tam, kad:
a) konkurse nebūtų apsiribota vienu tiekėju, rangovu arba paslaugų teikėju;
b) būtų užtikrintas nepertraukiamas tiekimas ar paslaugų teikimas;
c) būtų įsigyjamos ypatingų savybių turinčios prekės ar paslaugos, kurių neįmanoma gauti kitu būdu;
d) atitinkama valdžios institucija išvengtų neproporcingų išlaidų;
e) būtų užtikrintas tos valstybės narės saugumas.
Atitinkama valstybė narė nedelsdama praneša Komisijai apie tokius sprendimus. Komisija gali tartis su Viešųjų sutarčių patariamuoju komitetu, įsteigtu Sprendimu 71/306/EEB [4].
3 straipsnis
Komisija gali pateikti 2 straipsnyje nurodytus sprendimus Komitetui, įsteigtam pagal Sutarties 113 straipsnį, kad taikant atitinkamas priemones būtų užtikrintas šio reglamento 2 straipsnio nuostatų suderintas taikymas visoje Bendrijoje.
4 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1993 m. birželio 8 d.